Lees 895 tye
Lees 1643 tye
Versugting na ŉ lekkerleesboek in Afrikaans
Sondag 18 Desember 2016	Geplaas deur Gerhard van Huyssteen
Ettie Bierman, CF Beyers Boshoff en Topsy Smith. Leon Rousseau, Karl Kielblock en Heinz G Konsalik. Dis mos hoe vakansie ruik! Die beskimmelde houtreuk van bedompige gras, koolstowwerige ink op vanieljeagtige papier as jy ŉ dorpsbiblioteekboek oopkraak en diep deur jou neus inasem. Bibliosmia: die olfaktoriek van die boek.
Maar dis Desember 2016, mense! Ons lees op tablette en slimfone. As jy ŉ retrohipster is, sal dit jou nog vergewe word as jy met ŉ regte-egte, outydse Kindlemasjien rondloop.
Want die ware boekhartige (book-bosomed) bibliofaag is nie tevrede om net tien boeke met hom/haar saam te sleep nie. Nee, die ganske letterwêreld moet tydens my vakansie tot my beskikking wees. En as ŉ boek nie in Amazon se Kindlewinkel beskikbaar is nie, wel, dan is dit waarskynlik nie die moeite werd om gelees te word nie … (Daar was vanoggend 4 447 Afrikaanse boeke in die Kindlewinkel.)
Ek is by die see. (Vir ons Pretorianers is daar mos net één see, en dis die Noordkus.) Dit reën en die wind waai. Arme Hoekom (my poedelkind) lyk op Baby in Dirty Dancing. En toe hy poegaai van bal-op-strand-jaag langs my neerval, haal ek my tablet uit. Laat ek ŉ lekkerlees- Afrikaanse vakansieroman koop.
Hou verby met misdaadromans. Dié genre blom in die Kindlewinkel, maar persoonlik het ek vir eers genoeg gehad van al wat ŉ speurder is wat alkoholisties, oorgewig en ongesond met “demone uit sy/haar verlede” wroeg. Dis duidelik ŉ resep wat ander lesers nog boei, maar as ek soos ŉ uitgerysde vetkoek op die strand lê, wil ek tog liewer lees van ŉ spierkragtige atleet wat die skurke op hulle neuse gee. Waar is Fritz Deelman en Staal Burger? (Boonop, as ek oor moord, boewery en korrupsie wil lees, swiep ek deur my Netwerk24-toepassing, dankie. Ons land is fiktiewer as fiksie.)
Ook liefdesromans waarin die karakters met spoke uit hulle verlede spook, kan maar vir eers links laat lê word. As dit wel ŉ liefdesroman is, laat dit vir ŉ verandering deur ŉ man geskryf wees. Of kan Afrikaanse mans nie oor die liefde skryf nie?
En les bes, dit moet humoristies Hoekom het ons nie eietydse hardoplagromans nie? Neem ons onsself te ernstig op? Moet ons altyd wroeg? “Help!” skreeu ek en ŉ blonde lewensredder kom aangedraf.
In kort, dit moet ontspannende ontvlugtingslektuur wees. Weg met al die wroegromans! Waar is ons Afrikaanse ekwivalent van William Sutcliffe se Are you experienced?, of Phileine zegt sorry van Ronald Giphart, of die Spud-reeks van John van de Ruit? Het ons nie ten minste één Sue Townsend of Joe Keenan of Stephen Fry nie? Waarom is ons boekrak so swáár gelaai?
Hierdie rubriek het in gewysigde vorm in Beeld van 17 Desember 2016 verskyn.
Lees 1014 tye
Solank ons nie emosies met emoji's verwar nie
Saterdag 03 Desember 2016	Geplaas deur Gerhard van Huyssteen
Lees 2115 tye
My ma is 72 jaar oud en ten volle rekenaar-, slimfoon- en tabletgeletterd. Die goedvrou het menig skooltaak van haar kleinkinders met behulp van Wikipedia en Google afgeknutsel, is op die Facebook, en whatsapp gereeld foto’s van haar vroualleen reise deur Suid-Afrika.
Maar sy het helaas ŉ paar goed nog nie onder die knie nie. As ek so na my vriende luister, is dit dieselfde goed waarmee hulle ouer, internettende garde ook worstel.
Een daarvan is emotikons en emoji’s. My ma whatsapp tipies iets soos:
Veilig ry, my kind‼!!‼
Gemiddeld sewe minute later en ek kan steeds nie ontsyfer wat sy bedoel nie. Moet ek aandag skenk aan die fauna en flora op die pad tussen Pretoria en Potchefstroom, lekker na musiek luister en nie swaarde kruis met ander padgebruikers nie? Of is dit alles koosnaampies? Apie, Blommie, G(-sleutel), Gerhard? (My naam beteken oorspronklik “sterk spies”.)
Les 1: Emotikons is uit, emoji’s is in. Die verskil is teoreties, maar in beginsel is emotikons teksgebaseerd – soos :( of B) – terwyl emoji’s prentjies is – soos of . Soms is ŉ mens gelukkig dat jou programmatuur outomaties emotikons in emoji’s verander, maar nie altyd nie. As jy emotikons móét gebruik (vir SMS, maar dis 2016, mense, ons SMS nie meer nie), dan word die koppeltekenneus weggelaat. Dus :) en nie :-) nie.
Les 2: Emoji’s is soos kerrie as ŉ mens kos maak. (1) Gebruik net genoeg om die kos te geur, sonder om dit te oordonder. (2) Gebruik kerrie altyd komplementerend saam met knoffel, kardemom of komyn. (3) Kerrie is (enigsins) vreemd in hertzoggies of melktert, maar kan ŉ bierbroodjie of muffin verrassend opvrolik. Duidelik so? (Ek laat maar vir eers die gebruik van kaomoji’s en Facebookplakkers uit ons kuberkombuis – dis vir die Groot Kokkedore.)
Les 3: Leer wat emoji’s beteken. Byvoorbeeld:
beteken nie “Ek huil/treur/ween” nie, maar wel “Ek bekwyl my van moegheid”. (Regtig, soek dit maar op!)
beteken nie “Kom ons bid saam” nie, maar eerder “Baie dankie” (of “Namaste”, soos wat elke derde hipster mos deesdae sê).
beteken nie “Sit, ek maak tee” nie, maar wel oorspronklik “Hoe kan ek jou help?”
Vra maar vir jou naaste NG-predikant – hy sal dit verduidelik. Of dalk juis nie …
beteken nie “Ek is smoorkwaad nie”, maar oorspronklik in die Japannees “Ek is triomfantlik!”
… “Almal sing saam, Y. M. C. …” Nee, nee, dit beteken onderskeidelik “Dis taboe”, “oukei” en “Ek wil iets sê.”
“Pravin Gordhan word al wéér deur die Valke ondersoek”
Niemand weet eintlik wat dit beteken nie, maar ons vermoed dit is ŉ emoji wat in hokkiekringe gebruik word.
Les 4: Leestekens, veral die slotpunt, is soooo 2014. Plaas liefs ŉ emoji elke nou en dan aan die einde van ŉ sin om jou gevoel uit te druk. Dus, skryf liewers:
Ek was in ŉ ongeluk
in plaas van:
Ek was in ŉ ongeluk‼!
Hierdie rubriek het oorspronklik in Beeld van 03 Desember 2016 verskyn.